Sée e nuu kwɛi, ke Gwilinɛ Kpáa pé-mɛ̀ɛ̀bò bhɔlɔ ké woo tuàn *Sɔli túlú payèa, ke e àng zɛ-lèè guoii.
É lò- *yíkpáá-mɛ̀ɛ̀ kpáè pé àle gi,
le é bhàiwo' à zì ye:
è sɛ́ikwɛ́ nu e nɛ̀, ke é ló nàa *Zuifu-bòà *Aatana-kwììbò bhɛɛ tà Damasi le.
E nuu lóà kwɛi, ke è mɛnggoò yè' bhi miɔnbò ni nɔ́ngbòa Yesu-à zaa tà, ke é nù àng kún, ke é nu nàa àng gá *Zelizalɛm. *
É nuu ke e tuàn zaá, kɛ́ ke ya bhɔ waa lià Damasi-pɛ̀ɛ̀ yáànbhà, yéè e káá' wo, ke pɔngge zán' gó lɔngwɛ́ɛ́ gi, ke ya mɔ̀ng maa à zì bolongle.
É kɛɛ' kwɛi, le é pɛlɛ' sáalé, le wʋʋ ke' daa' à tóló gi, ke à-mɛ̀ɛ̀ ké à peii à nɛ̀ ye:
Sɔli, Sɔli, mɛɛ kɛɛ le i n wɛ̀ikɛ̀ɛ̀wo kwɛi le?
Le Sɔli' wɩɩ' ye:
Ile wáa bhi le, Gwilinɛ Kpáa?
Le Gwilinɛ Kpáa ye:
Nle Yesu' í n wɛ̀ikɛ̀ɛ̀woii láà, nle án bhi le.
Kɛ́ bhè walá, ke í daa pɛ́ɛ yáànbhà.
I wún' à kɛɛà, wò à peà i nɛ̀ bhi' wo le.
À táá yóóbò' nuu à wɛì láà, wo dɔlɔ' wo tàsáná sɛ́iinlé, le wó nuu màiwoà à bhà le.
Wo wʋʋ láà à ma', kɛ́ wòo mɛngge ye.
É kɛɛ' kwɛi, le Sɔli' wala' sɛ́ɛ́ bhà, le é e yán lépolo' le.
Kɛ́ àa nuu lɛngge yeà.
A-wùn gi, wo à kɔɔ lékún' wo', le wó lo' nàa à gá Damasi le.
E yáángɛɛn yaka kɛɛ' bhi, ke àa lee ye, ke àa pɔɔn bhɛlɛ, ke àa yí mi.
Yesu pe gi-mɛ̀ɛ̀ do ke' nuu Damasi bhi, wo nuu à leeà Anania.
Le à yáin' daa', ke Gwilinɛ Kpáa ké à peii à nɛ̀ ye:
Anania!
Le à lekini' wɩɩ' à gɔ̀n ye:
Nle án é le, Gwilinɛ Kpáa!
Le Gwilinɛ Kpáa ye:
Bhè walá, ke í ló pɛ́ɛ zué-zàà-gbùlù ye' wò à lee zaa Dɔɔyè láà à tà.
Mɛngge' wò à lee *Zuda, àbhà kwíi ké zaa láà à pé.
I wàà' bhi, mɛngge' è go Tasi, ke wò à lee Sɔli láà, í à guo.
Kó dɔɔ bha' bhà é, e bhàiwoii, le à yáin' daayèa mɛngge' wò à lee Anania à gá le.
E à ye', ke e daaii kwíle, ke e e kɔɔ dɔii e tà, ke e yánlé- nù póló.
Kɛ́ Gwilinɛ' bo' à peá Anania nɛ̀ kwɛi, le é à yoobɔ' à gɔ̀n ye:
Gwilinɛ Kpáa, án à mayèa bhaamɛ̀ɛ̀ bɛ́ɛ́ tà wo:
mɛ̂ɛ láà e wúnyóo kɛɛyèa i pe gi-mɛ̀ɛ̀bò' wó Zelizalɛm láà àng gá miniminiyèa.
È nuyèa zí nàa *yíkpáá-mɛ̀ɛ̀bòà wunmɛ̀ɛ̀bò wʋʋ' gá, ke mɛ̂ɛ páipái' wò bhàiwo i tɔ́á péng zé, è àng tó kún le.
Kɛ́ le Gwilinɛ Kpáa ye:
Bhè ló-le wo.
Atoosiwo nbhà bháála kɛɛ-mɛ̀ɛ̀' à gá le.
Án à yaayèa pɛi, ke è nù ló nbhà ló gi lùu bhɛ́ibò' wàa n dɔn, ni gwilinɛbò, ni *Izalae gbebò tó zué.
Kɛ́ à wɛ̀ilèè- góà n-wùn gi kɔɔ' gi, n lekini' an à tó tàpólóà à nɛ̀ le.
Anania' wòlò- àle gi, le é lo', le é waa' kwíle bhi, le é e kɔɔ dɔ' Sɔli tà, le é wɩɩ' à nɛ̀ ye:
N laànɛ́ Sɔli, Gwilinɛ Yesu' é kaa' i gi zaalé, ke í nuii láà, àle n bɔyèa, ke i yánlé- nù póló, ke àbhà Waa Zaazaa- nù daa i gi, ke è i pa le.
Anania' bo' à peá kwɛi, e to' sáabhi, le pɔngge' go' Sɔli yánlé ye vé kɛlɛ nɛ̀, le é to' le à yánlé' polo', le é lee ye' le.
É go' bhi, le é wala', le wó à dàà Yesu pe gi-zùlù wo' le.
É bo' pɔɔn bhɛlɛá, le bháa' daa' à gi le.
E yáángɛɛn kpe ke kɛɛ' Yesu pe gi-mɛ̀ɛ̀bò' nuu Damasi bhi láà àng pé,